b"\n_START_ARTICLE_\nDmitri Jaro\xc5\xa1enko\n_START_PARAGRAPH_\nDmitri Vladimirovit\xc5\xa1 Jaro\xc5\xa1enko (vene keeles \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9 \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80\xd0\xbe\xd0\xb2\xd0\xb8\xd1\x87 \xd0\xaf\xd1\x80\xd0\xbe\xd1\x88\xd0\xb5\xd0\xbd\xd0\xba\xd0\xbe, s\xc3\xbcndis 4. novembril 1976 Makarovis Sahhalini oblastis) on Venemaa laskesuusataja._NEWLINE_Jaro\xc5\xa1enko on v\xc3\xb5itnud kaks maailmameistritiitlit 4x7,5 km teates\xc3\xb5idus aastatel 2007 ja 2008. Lisaks sai ta 2008. aasta MM-il pronksmedali segateates\xc3\xb5idus._NEWLINE_Maailmakarikav\xc3\xb5istlustel on Jaro\xc5\xa1enko v\xc3\xb5itnud 1 etappi._NEWLINE_2008. aastal sai ta karikav\xc3\xb5istluste \xc3\xbcldarvestuses teise koha. 2007. aastal v\xc3\xb5itis ta karikav\xc3\xb5istlustel j\xc3\xa4lituss\xc3\xb5itude arvestuses v\xc3\xa4ikese karika._NEWLINE_Jaro\xc5\xa1enko alustas laskesuusatamisega 11-aastaselt.\n_START_SECTION_\nDopinguskandaal\n_START_PARAGRAPH_\n2008. aasta detsembris toimunud \xc3\x96stersundi MK-etapil Jaro\xc5\xa1enkolt v\xc3\xb5etud dopinguproov osutus positiivseks. 13. veebruaril 2009 kinnitas Rahvusvaheline Laskesuusatamise Liit (IBU) kolme Vene laskesuusataja Dmitri Jaro\xc5\xa1enko, Albina Ahhatova ja Jekaterina Jurjeva vahelej\xc3\xa4\xc3\xa4mist dopinguga. Karistused m\xc3\xa4\xc3\xa4ratakse p\xc3\xa4rast IBU tutvumist k\xc3\xb5igi materjalidega, mis alaliidule Lausanne'i laboratooriumist saadetakse.\n_START_SECTION_\nIsiklikku\n_START_PARAGRAPH_\nDmitri Jaro\xc5\xa1enko on 182 cm pikk ja kaalub 76 kg. Ta elab Hant\xc3\xb5-Mansiiskis."